ถ้าพูดถึง “ปูทะเลไข่และปูทะเลเนื้อแน่นก้ามโต” แล้วล่ะก็ สถานที่แรกที่คิดก็คือ “สมุทรสงคราม” นั่นเองค่ะ แต่ถ้าลงลึกว่าจะกินร้านไหนดีน้าาา ก็คงไม่พลาดร้านดังที่เป็นที่รู้จักของนักชิมอย่าง “แดงอาหารทะเล (ต้นตำรับ)" ที่เปิดมายาวนานตั้งแต่ปี พ.ศ. 2528 ด้วยความที่น้องหลุมดำมีความอยากสูงมาก ยิ่งอ่านรีวิวก็ยิ่งอยากมากกว่าเดิม งานนี้ไม่รอช้า...รีบคว้ากุญแจรถแล้วบึ่งมาทันที!

ขับรถจากกรุงเทพฯ พอเข้าเขตจังหวัดสมุทรสงคราม จะมีป้ายบอกทางทุกระยะจนถึงร้าน ไม่หลงแน่นอน ทางมาสะดวกดีค่ะ แวะมาฟิน ร้านแดงอาหารทะเล (ต้นตำรับ) ได้ทั้งขาไปและขากลับเลยล่ะค่ะ

บรรยากาศภายในร้านร่มรื่น ล้อมรอบด้วยธรรมชาติ มีที่จอดรถสะดวกสบาย มีให้เลือกสองแบบคือ แบบโอเพนแอร์สบายๆ ที่มีหลังคากันความร้อน และห้องแอร์เย็นสบายอีกสองห้อง ที่นั่งภายในร้านโอ่โถงเพื่อรองรับลูกค้าได้จำนวนมาก ช่วงปีใหม่ที่ผ่านมาต้อนรับลูกค้าได้สบายๆ เลยค่ะ

พอพวกเราเดินเข้าไปในร้าน ก็เจอกับเจ๊แดงตัวจริงเสียงจริงออกมาต้อนรับลูกค้าเอง เจ๊แดงทักทายลูกค้าทุกคนที่เข้าร้านด้วยรอยยิ้ม ว่าแล้วก็ขอนั่งคุยกับเจ๊แดงเสียหน่อย เจ๊เล่าว่าทำอาหารมาตั้งแต่อายุ 13 ปี กว่าจะอยู่ตัวแบบนี้ เจ๊แดงก็ปรับสูตรพร้อมเพิ่มเมนูอาหารใหม่ๆ เพื่อให้ลูกค้าได้เลือกทานหลากหลายเมนูเหมือนที่เจ๊แดงทำให้คนในครอบครัวทาน จนวันนี้มีลูกค้าประจำ ผู้มีชื่อเสียงทั้งในแวดวงการเมือง นักธุรกิจ และเหล่าคนในวงการบันเทิงก็แวะเวียนมาที่ร้านเยอะมากๆ

ได้ที่นั่งแล้วก็ลุย! วันนี้เตรียมชื่อเมนูมาตั้งแต่ที่บ้านแล้วค่ะ 555 เริ่มด้วย “ข้าวผัดปู” (เล็ก 200.- | ใหญ่ 300.-) ข้าวผัดของเจ๊แดงจะทำน้ำปรุงเตรียมไว้ เมนูนี้คนผัดต้องใจเย็น ถึงจะได้รสชาติที่ดี มีกลิ่นหอมของกระทะ ที่สำคัญต้องใช้กระทะจีนเท่านั้น เจ๊แดงบอกว่า “ผัดไม่ยากหรอก แต่ทำให้อร่อยยาก อยู่ที่ฝีมือคนผัดล้วนๆ”

ตามด้วย “หมึกผัดไข่เค็ม” (250.-) มีความพิเศษที่ใช้ไข่แดงสดที่เอามาจากสุราษฎร์ธานีผัดกับปลาหมึก เจ๊แดงเล่าว่า “น้ำมันในไข่เค็มจะค่อยๆ มาคลุกกับปลาหมึก ซึ่งใช้เวลาผัดนานพอควร ใช้ไฟกลางเพื่อให้ไข่สุกพร้อมปลาหมึก เราจะได้ความเค็มแบบธรรมชาติ ไม่ผสมแป้ง ชิมกันหลายครั้งกว่าจะได้รสชาติแบบที่ชิมๆ กันอยู่” จากที่ชิมวันนี้บอกได้เลยว่ารสชาติแตกต่างจากที่อื่นค่ะ รสชาติจะไม่เด่นไปที่รสใดรสหนึ่ง แต่รสจะกลมกล่อมนัวๆ ชอบมากๆ เลยค่ะ

นั่งกินข้าวผัดกับปลาหมึกไปได้ไม่นาน พระเอกที่รอคอยก็มาเสิร์ฟ!!! “ปูทะเลเนื้อ/ปูไข่นึ่ง” (150 บาท/ขีด) ที่ร้านจะใช้ปูของท้องถิ่นที่ชาวบ้านจับมาได้ เป็นปูธรรมชาติ นึ่งไม่นานประมาณสิบนาทีก็เสร็จแล้ว ฟินใจจะขาดดด ซึ่งพระรองที่จะช่วยชูโรงรสชาติให้ดียิ่งขึ้นก็คือ “น้ำจิ้มซีฟู้ด” รสแซ่บครบรส ยิ่งกิน ยิ่งฟิน~

ตามมาติดๆ ด้วยเมนูเสริมสร้างแคลเซียม “กุ้งทอดกระเทียม” (เล็ก 450.- | ใหญ่ 650.-) ส่วนตัวชอบเมนูนี้มากๆ กรอบฟันสะเทือน ยิ่งกินคู่กับข้าวสวยร้อนๆ เลิศมาก เจ๊แดงเล่าว่ากว่าจะปรับสูตรให้ถูกใจลูกค้า ใช้เวลานานมากๆ เป็นสูตรลับที่บอกใครไม่ได้ ใส่เครื่องเทศเยอะ ที่สำคัญไม่ใส่ชูรสค่ะ

ปิดท้ายด้วยของดีแม่กลองอย่าง “ปลาทูตาเตี๊ยะ” (140.-) ปลาทูแม่กลองดีงามอยู่แล้ว แต่กรรมวิธีค่อนข้างใช้เวลา เพราะต้องต้มจากน้ำเยอะๆ จนน้ำน้อย จะเรียกว่าปลาทูต้มแห้งก็คงไม่ผิด 555 รสชาติเข้มข้น หวานมัน กินกับกระเทียมด้วยฟินมาก ราคานี้ได้มาตั้ง 5 ตัว อือหือออ คุ้มมากๆ

อยากฟินอาหารทะเลแบบต้นตำรับตามมากันได้ที่ แดงอาหารทะเล (ต้นตำรับ) มาทางขาออกจากกรุงเทพฯ ทางหลวงหมายเลข 2003 กม. ที่ 62 เห็นร้านศรีสยามเฟอร์นิเจอร์ เบี่ยงซ้ายเข้าทางคู่ขนาน แล้วเลี้ยวซ้ายตรงทางเข้าดอนหอยหลอด ตรงเข้าไปในซอยอีก 800 เมตร ร้านอยู่ทางด้านซ้ายมือค่ะ